b'\n_START_ARTICLE_\nGerrit van Honthorst\n_START_PARAGRAPH_\nGeritas (arba Gerardas) van Honthorstas (ol. Gerrit van Honthorst, Gerrard van Honthorst, 1592\xc2\xa0m.\xc2\xa0lapkri\xc4\x8dio 4\xc2\xa0\xe2\x80\x93 1656\xc2\xa0m. baland\xc5\xbeio 27 d.)\xc2\xa0\xe2\x80\x93 oland\xc5\xb3 XVII a. tapytojas, vienas reik\xc5\xa1mingiausi\xc5\xb3 Utrechto karavad\xc5\xbeist\xc5\xb3.\n_START_SECTION_\nBiografija\n_START_PARAGRAPH_\nGeritas (arba Gerardas) van Honthorstas gim\xc4\x97 1592\xc2\xa0m.\xc2\xa0lapkri\xc4\x8dio 4 d. Utrechte. Jo t\xc4\x97vas Herman Gerritsz. van Honthorst buvo pie\xc5\xa1ini\xc5\xb3 gobelenams k\xc5\xabr\xc4\x97jas. Dail\xc4\x97s mokslus Van Honthorstas i\xc5\xa1\xc4\x97jo pas \xc5\xbeymiausi\xc4\x85 to meto Utrechto dailinink\xc4\x85 Abraham Bloemaert. Apie 1610\xc2\xa0m. Van Honthorstas persik\xc4\x97l\xc4\x97 \xc4\xaf Italij\xc4\x85, Romos miest\xc4\x85, kuriame buvo paveiktas Karavad\xc5\xbeo dail\xc4\x97s \xc4\xaftakos. Italijoje Van Honthorstas buvo pramintas Gherardo delle Notti (Gerardas, kuris tapo naktines scenas), nes savo paveiksluose vaizdavo labai tamsias scenas, kuriose detal\xc4\x97s ap\xc5\xa1viestos dirbtine \xc5\xa1viesa. Jo itali\xc5\xa1kojo periodo paveikslams b\xc5\xabdinga religin\xc4\x97 tematika._NEWLINE_1620\xc2\xa0m. Van Honthorstas gr\xc4\xaf\xc5\xbeo \xc4\xaf Utrecht\xc4\x85 ir ved\xc4\x97 Sophia Coopmans. 1622\xc2\xa0m. \xc4\xafstojo \xc4\xaf vietos \xc5\xa0v. Luko dailinink\xc5\xb3 gildij\xc4\x85. 1625\xc2\xa0m. i\xc5\xa1rinktas jos vyresniuoju. Utrechte dailininkas greit i\xc5\xa1sikovojo vietos didik\xc5\xb3 d\xc4\x97mes\xc4\xaf ir u\xc5\xbesakym\xc5\xb3. 1627\xc2\xa0m. jo dirbtuv\xc4\x97se lank\xc4\x97si Rubensas. 1628\xc2\xa0m. apie metus laiko Van Honthorstas dirbo Anglijos karaliui Karoliui I-ajam. 1628\xc2\xa0m. gr\xc4\xaf\xc5\xbeo \xc4\xaf Olandij\xc4\x85, apsigyveno Hagoje, kur irgi \xc4\xafstojo \xc4\xaf vietos dailinink\xc5\xb3 gildij\xc4\x85. Hagoje Van Honthorst\xc4\x85 r\xc4\x97m\xc4\x97 princas Frederikas Hendrikas Oranietis. Olandijoje Van Honthorstas daugiausiai tap\xc4\x97 portretus, nors neatsisakydavo u\xc5\xbesakym\xc5\xb3 tapybos ciklams mitologin\xc4\x97mis ir istorin\xc4\x97mis temomis. 1635\xc2\xa0m. vien\xc4\x85 tok\xc4\xaf cikl\xc4\x85 atliko Danijos karaliaus Kristijono IV-ojo u\xc5\xbesakymu._NEWLINE_V\xc4\x97lesniaisiais karjeros metais Van Honthorsto autoritetas smuko, jo stilius \xc5\xbeenkliai pasikeit\xc4\x97, portretai tapo \xc4\xaftakoti Anthony van Dyck manieros. Turting\xc5\xb3 u\xc5\xbesakov\xc5\xb3, anks\xc4\x8diau u\xc5\xbedirbt\xc5\xb3 pinig\xc5\xb3 d\xc4\x97ka dailininkas gyveno labai pasiturin\xc4\x8diai, beveik prabangiai. 1652\xc2\xa0m. Van Honthorstas gr\xc4\xaf\xc5\xbeo \xc4\xaf Utrecht\xc4\x85, kuriame mir\xc4\x97 1656\xc2\xa0m. baland\xc5\xbeio 27 d. Palaidotas \xc5\xa0v. Kotrynos ba\xc5\xbeny\xc4\x8dioje (Catharijnekerk). Van Honthorstas daug prisid\xc4\x97jo prie Karavad\xc5\xbeo dail\xc4\x97s bruo\xc5\xbe\xc5\xb3 \xc4\xaftakos paskleidimo Olandijoje. Jo paveikslai gal\xc4\x97jo daryti \xc4\xaftakos Rembrantui ir \xc5\xbdor\xc5\xbeui de la Turui. Jo brolis Willem van Honthorst buvo portretistu.'